als_Latn dik_Latn sag_Latn
“Kryetari i Kuvendit, z. Ilir Meta nuk do të japë kurrsesi dorëheqje për llogari të krimit të organizuar.” Kështu është shprehur gjatë një konference për shtyp kryetari i Grupit Parlamentar të Lëvizjes Socialiste për Integrim, Petrit Vasili. Ai ka deklaruar se Partia Demokratike ka plotësisht të drejtë dhe është e lirë të protestojë, sic u shpreh ai, edhe duke dalë në mbrojtje të krimit të organizuar, por kjo nuk do të thotë se edhe kërkesa e saj për të dorëheqjen e kreut të Kuvendit është e drejtë. “Dëgjuam pak më parë deklaratën e Sekretarit të Përgjithshëm të PD-së, të një njeriu të njohur botërisht si një i dënuar për korrupsion, i cili bën thirrje për protestë dhe për dorëheqjen e Kryetarit të Kuvendit. Çdo parti është e lirë të bëjë protesta në Shqipëri. Edhe PD është e lirë të bëjë protesta, edhe 24 orë në ditë po të dojë për llogari të krimit të organizuar, madje edhe të mbajë flamurin e tij. PD është e lirë të përdorë edhe të sëmurë psikikë, si ky i fundit që u prodhua së fundmi në panik, kartelën e të cilit ju tashmë e njihni të gjithë, si dhe të përdorë të sëmurë psikik për të mbështetur dhe për të frymëzuar krimin e organizuar,” u shpreh Vasili. Ndërkaq, kryetari i Grupit Parlamentar të Lëvizjes Socialiste për Integrim ka folur edhe për disa fakte tronditëse që sipas tij do të dalin në dritë gjatë orëve në vazhdim. “Ju konfirmoj edhe njëherë qartë dhe prerë se lufta e mazhorancës kundër krimit të organizuar do të jetë shumë e rreptë dhe pa asnjë kompromis. Gjithashtu i bëj me dije opinionit publik se fakte të reja tronditëse do të bëhen publike gjatë 24 orëve në vazhdim,” u shpreh kryetari i Grupit Parlamentar të Lëvizjes Socialiste për Integrim, Petrit Vasili.
als_Latn